2013.gada 25.jūnijā Noteikumi Nr.333

Rīgā (prot. Nr.36 6.§)

**Grozījumi Ministru kabineta 2010.gada 1.jūnija noteikumos Nr.496 "Kritiskās infrastruktūras, tajā skaitā Eiropas kritiskās infrastruktūras, apzināšanas un drošības pasākumu plānošanas un īstenošanas kārtība"**

Izdoti saskaņā ar

[Nacionālās drošības likuma](http://www.likumi.lv/doc.php?id=14011)

22.2panta sesto daļu

Izdarīt Ministru kabineta 2010.gada 1.jūnija noteikumos Nr.496 "Kritiskās infrastruktūras, tajā skaitā Eiropas kritiskās infrastruktūras, apzināšanas un drošības pasākumu plānošanas un īstenošanas kārtība" (Latvijas Vēstnesis, 2010, 97.nr.) šādus grozījumus:

1. Izteikt 3.punktu šādā redakcijā:

"3. Nacionālās drošības starpinstitūciju komisija (turpmāk – komisija) ir koleģiāla konsultatīva institūcija, kura izvērtē un pilnveido kritiskās infrastruktūras, tajā skaitā Eiropas kritiskās infrastruktūras, sistēmu un drošības pasākumu kopumu. Komisija darbojas saskaņā ar šiem noteikumiem."

2. Izteikt 6.9.apakšpunktu šādā redakcijā:

"6.9. Vides aizsardzības un reģionālās attīstības ministrijas;".

3. Svītrot 6.10.apakšpunktu.

4. Papildināt noteikumus ar 6.18.apakšpunktu šādā redakcijā:

"6.18. Informācijas tehnoloģiju drošības incidentu novēršanas institūcijas."

5. Papildināt noteikumus ar 6.1punktu šādā redakcijā:

"6.1 Komisijas sastāvu apstiprina iekšlietu ministrs."

6. Izteikt 26.punktu šādā redakcijā:

"26. Par kritiskās infrastruktūras vai Eiropas kritiskās infrastruktūras drošību atbildīgā amatpersona var būt persona:

26.1. kurai ir Latvijas pilsonība;

26.2. kura nav sodīta par tīšu noziedzīgu nodarījumu;

26.3. kura nav notiesāta par tīšu noziedzīgu nodarījumu, atbrīvojot no soda;

26.4. kura nav saukta pie kriminālatbildības par tīša noziedzīga nodarījuma izdarīšanu, izņemot gadījumu, ja persona ir saukta pie kriminālatbildības, bet kriminālprocess pret to izbeigts uz reabilitējoša pamata;

26.5. pār kuru nav nodibināta aizgādnība;

26.6. kura nav vai nav bijusi PSRS, Latvijas PSR vai kādas ārvalsts drošības dienesta štata vai ārštata darbinieks, aģents, rezidents vai konspiratīvā dzīvokļa turētājs;

26.7. kura nav vai nav bijusi ar Latvijas Republikas likumiem, Augstākās padomes lēmumiem vai tiesas nolēmumiem aizliegto organizāciju dalībnieks (biedrs) pēc šo organizāciju aizliegšanas;

26.8. kura ir saņēmusi narkologa un psihiatra atzinumu par to, ka tai nav diagnosticēti psihiski traucējumi vai alkohola, narkotisko, psihotropo vai toksisko vielu atkarība;

26.9. kura saskaņā ar Drošības policijas, Satversmes aizsardzības biroja, Militārās izlūkošanas un drošības dienesta vai Valsts policijas rīcībā esošajām ziņām nepieder pie organizētās noziedzības grupējuma, nelikumīga militarizēta vai bruņota formējuma, kā arī pie nevalstiskās organizācijas vai nevalstisko organizāciju apvienības, kas uzsākusi darbību (juridisko) pirms tās reģistrācijas vai turpina darboties pēc tam, kad tās darbība ir apturēta vai izbeigta ar tiesas nolēmumu."

Ministru prezidents Valdis Dombrovskis

Iekšlietu ministra vietā –

izglītības un zinātnes ministrs Vjačeslavs Dombrovskis